A IV. Országgyűlési Biztosok Hivatala fejezet az országgyűlési biztosok és közös hivataluk tevékenységét és gazdálkodását foglalja magában. A fejezet feladat- és intézményrendszerét az állampolgári jogok országgyűlési biztosáról szóló többször módosított 1993. LIX. törvény (Obtv.) határozza meg. Feladata az alkotmányos rend és az Alkotmányban biztosított alapjogok védelme, az alkotmányos jogokkal kapcsolatban tudomására jutott visszásságok kivizsgálása és orvoslásuk érdekében általános vagy egyedi intézkedések kezdeményezése. A fejezet feladatait az országgyűlési biztos és a külön biztosok vezetésével látja el.

A fejezet hatáskörébe egy intézmény, az Országgyűlési Biztos Hivatala (1. cím) tartozik, törzskönyvi száma: 329145, honlapjának címe: www.obh.hu. A fejezet és az intézmény vállalkozási tevékenységet nem folytat, gazdasági társaságban nem vesz részt, alapítványt nem támogat, letéti számlát nem vezet. A fejezet és az intézmény felügyelete alá alapítvány, közalapítvány, közhasznú társaság, gazdasági társaság nem tartozik. Fejezeti kezelésű előirányzata a fejezetnek csak a kötelezően megképzett egyensúlyi tartalék miatt van (2. cím 1. alcím). 

A 2009. évi gazdálkodás értékelése

Feladatkör, tevékenység

A gazdálkodási évben végzett szakmai tevékenységükről az országgyűlési biztosok az Obtv. 27. §-ának (1) bekezdése alapján az Országgyűlésnek tartoznak beszámolási kötelezettséggel. 

Az előirányzatok évközi alakulása

A fejezet költségvetési törvényben meghatározott eredeti előirányzata 1.684,6 M Ft volt, ebből az 1. cím Országgyűlési Biztos Hivatala 1.678,8 M Ft, a 2. cím 1. alcím Fejezeti egyensúlyi tartalék 5,8 M Ft előirányzat felett rendelkezett. 
A Kormány hatáskörében a céltartalék terhére 23,9 M Ft értékben került sor előirányzat módosításra. 
Ebből 19,9 M Ft Kormány határozat alapján kapott havi kereset-kiegészítés és annak járuléka, 4,0 M Ft az EU intézményében foglalkoztatott köztisztviselő nemzeti szakértő meghatározott kiadásainak fedezetére szolgált.

A fejezeti hatáskörben az előirányzat-módosítás 5,0 M Ft volt. Fejezetek közötti pénzeszközátadások két projekt támogatására 5,0 M Ft-ot tettek ki, és 5,8 M Ft módosításra a fejezeti tartalék intézményhez történő átcsoportosítás miatt vált szükségessé.

Intézményi előirányzat módosításra az előző évi előirányzat-maradvány felhasználása (271,4 M Ft), nem tervezett saját bevétel keletkezése miatt (10,7 M Ft), került sor. A működési és felhalmozási költségvetés között 23,8 M Ft értékben történt előirányzat módosítás.

Az előirányzat-módosítások jogcímenkénti és forrásonkénti megoszlását az alábbi táblázat mutatja be:

							          millió Ft-ban, egy tizedessel
2009. évi előirányzat módosítások levezetése	Kiadások	Bevételek	Maradvány	Támogatás	Kiadásból személyi juttatás	
2008. évi CII. tv. szerinti előirányzat	1.684,6			1.684,6	1.060,9	
Módosítások jogcímenként						
- személyi juttatás	9,4	1,0	7,9	0,5	9,4	
- járulékok	1,3	0,5	1,2	-0,4		
- dologi kiadás	74,1	6,1	35,5	32,5		
- egyéb működési célú pénzeszköz átadás	16,8		16,8			
- intézményi beruházás	43,1	1,0	40,0	2,1		
- felújítás	170,0		170,0			
- kölcsönök	2,1	2,1				
- fejezeti egyensúlyi tartalék	-5,8			-5,8		
Módosított előirányzat	1.995,6	10,7	271,4	1.713,5	1.070,3	

A fejezet 2008. évi tényadatokhoz viszonyított 2009. évi kiadási és bevételi adatait az alábbi táblázat foglalja össze:

Megnevezés	2008. évi tény	2009. évi eredeti előirányzat	2009. évi módosított előirányzat	2009. évi tény	4/1	4/3	
	1.	2.	3.	4.	5.	6.	
	millió forintban, egy tizedessel	%-ban	
Kiadás	1.573,4	1684,6	1.995,6	1.707,7	108,5	85,6	
ebből: 
személyi juttatás	904,1	1.060,9	1.070,3	1.039,3	114,9	97,1	
Központi beruházás							
Folyó bevétel	2,7		10,7	10,7	396,3	100,0	
Támogatás	1.687,4	1.684,6	1.713,5	1.713,5	101,5	100,0	
Előirányzat-maradvány	154,6		271,4	271,4	175,5	100,0	
Létszám (fő)	139	186	186	171	123,0	91,9	

A fejezet saját intézményén kívül más kedvezményezettnek nem adott át előirányzatot, ezért a teljes előirányzat a saját intézménynél került felhasználásra.

1. cím Országgyűlési Biztos Hivatala (Hivatal)

Az előirányzat-módosítások jogcímenkénti és forrásonkénti megoszlása a Hivatalnál: 

								          millió Ft-ban, egy tizedessel
2009. évi előirányzat módosítások levezetése	Kiadások	Bevételek	Maradvány	Támogatás	Kiadásból személyi juttatás	
2008. évi CII. tv. szerinti előirányzat	1.678,8			1.678,8	1.060,9	
Módosítások jogcímenként						
- személyi juttatás	9,4	1,0	7,9	0,5	9,4	
- járulékok	1,3	0,5	1,2	-0,4		
- dologi kiadás	74,1	6,1	35,5	32,5		
- egyéb működési célú pénzeszköz átadás	16,8		16,8			
- intézményi beruházás	43,1	1,0	40,0	2,1		
- felújítás	170,0		170,0			
- kölcsönök	2,1	2,1				
Módosított előirányzat	1.995,6	10,7	271,4	1.713,5	1.070,3	

A Hivatal 2008 évi tényadatokhoz viszonyított 2009 évi kiadási és bevételi adatait az alábbi táblázat foglalja össze:

Megnevezés	2008 évi tény	2009 évi eredeti előirányzat	2009 évi módosított előirányzat	2009 évi tény	4/1	4/3	
	1.	2.	3.	4.	5.	6.	
	millió forintban, egy tizedessel	%-ban	
Kiadás	1.573,4	1.678,8	1.995,6	1.707,7	108,5	85,6	
ebből:
személyi juttatás	904,1	1.060,9	1.070,3	1.039,3	114,9	97,1	
Központi beruházás							
Folyó bevétel	2,7		10,7	10,7	396,3	100,0	
Támogatás	1.687,4	1.678,8	1.707,7	1.707,7	101,2	100,0	
Előirányzat-maradvány	154,7		271,4	271,4	175,5	100,0	
Létszám (fő)	139	186	186	171	123,0	91,9	

Kiadások alakulása

A személyi juttatások módosított előirányzata 1070,3 M Ft volt, melyet 97,1%-ban használt fel az OBH. A rendszeres személyi juttatások az összes személyi juttatás 77,3%-át teszik ki. Az engedélyezett létszám 186 fő, december 31-én betöltött munkajogi létszám 184 fő, az átlagos statisztikai állományi létszám 171 fő volt. 

A munkaadókat terhelő járulék felhasználása a személyi juttatásokkal arányos volt az év során. Az OBH-nak járulék-visszafizetési kötelezettsége 17,4 M Ft értékben keletkezett.

A dologi kiadások eredeti előirányzata 248,7 M Ft, a módosított előirányzat 322,8 M Ft, a teljesítés 283,5 M Ft volt. A teljesítés összege 14%-kal nagyobb az eredeti előirányzatnál. Bár a dologi kiadások közül kevés kivétellel minden részelőirányzat növekedést mutat, az ilyen mértékű változás nem a többletkiadásokból, hanem az áremelkedésekből eredt, ami egyes költségnemeknél (rezsi költségek, üzemanyagárak) az átlagos infláció mértékét jóval meghaladta. A különbségre a fejezeti egyensúlyi tartalék nyújtott fedezetet.

A külföldi kiküldetési és a reprezentációs költségek a különböző nemzeti ombudsmani hivatalok közötti tapasztalatcserével kapcsolatos rendezvények, az Európai Ombudsmani Intézet közgyűlésein való részvétel, a külföldi delegációk fogadása, a partnerkapcsolatok, az Európa Tanács és az ENSZ Bizottságainak tisztségviselőivel való kapcsolattartás, valamint az Európai Unió tagállamainak adatvédelmi biztosaiból álló munkacsoport ülésein való rendszeres részvétel dologi kiadásait tartalmazzák. Az előző évhez képest 9,4%-os növekedést mutatott az ilyen célra fordított összeg. 

A szellemi tevékenységek végzésére fordított kiadásokat nem tudta csökkenteni a Hivatal 2009-ban sem, mert a szakmai feladatok ellátásához nagyobb mértékű külső szakértői tevékenység igénybevételére volt szükség.

Előirányzat-maradvány átadás 16,8 M Ft értékben történt, mely az OBH székházának ingatlan tulajdonosi csereszerződése szerinti értékkülönbözet megfizetését jelentette az V. ker. Belváros-Lipótváros Önkormányzat részére.

A felhalmozási kiadások eredeti előirányzata 31,3 M Ft, a módosított előirányzat 74,4 M Ft, a teljesített kiadás 54,8 M Ft volt. Az előirányzat maradványából (19,6 M Ft) 19,5 M Ft kötelezettségvállalással terhelt.
A beruházások előirányzatából számítástechnikai (hardver, szoftver) és ügyviteli gépek, berendezések beszerzése, az informatikai- és telefonhálózat fejlesztése történt. A kötelezettségvállalást elsősorban a 2010-re áthúzódó informatikai fejlesztések teszik ki. A 2009. évi beszerzésekre és fejlesztésekre az eredeti előirányzaton felüli fedezetet - a 2008-ról áthúzódó kötelezettségvállalások miatt - az előirányzat-maradvány és a működési költségvetésből történt átcsoportosítás biztosította. 

A felújításoknak eredeti előirányzata nem volt. A módosított előirányzat 170,0 M Ft, mely a Nádor u. 22. szám alatti székház – Magyar Nemzeti Vagyonkezelő Zrt. által történő – felújítási költségéből az OBH-t terhelő kötelezettségre nyújt fedezetet.

A dolgozók lakásvásárlására a Hivatal 5 év alatt visszafizetendő támogatást nyújthat. 2009-ben három munkatárs igényelt támogatást, mely összesen 2,1 M Ft volt. Az OTP Bank Rt-nél vezetett lakásalap számlára a Hivatal 2009-ben nem utalt át támogatási összeget. 

Bevételek alakulása

A Hivatalnak rendszeres, tartós és tervezhető bevétele nincs, törvényben meghatározott feladata, alapvető tevékenységének ellátása ezt nem teszi lehetővé. A várható kiadásokat a költségvetési támogatásnak kell biztosítania. Az év során jelentkező bevételek jellemzően esetiek, nagyságrendjük a kiadási előirányzathoz képest elenyésző, ezért a finanszírozásba tartósan és biztonságosan nem vonhatók be. 

A költségvetési támogatás intézményi eredeti előirányzata 1.678,8 M Ft volt. 
A költségvetési támogatás összege a fejezeti egyensúlyi tartalék Hivatalhoz történő átcsoportosításával, a köztisztviselők egyszeri kereset kiegészítésének támogatásával, az EU intézményeiben foglalkoztatott köztisztviselő nemzeti szakértők meghatározott kiadásainak fedezetével, és a fejezetek közötti támogatás-átcsoportosításokkal 34,7 M Ft-tal nőtt. 
A költségvetési támogatás módosított előirányzata így 1.713,5 M Ft volt, ezt a Magyar Államkincstár havonta időarányosan folyósította, likviditási probléma nem merült fel. A Magyar Államkincstárral az adatszolgáltatás és kapcsolattartás folyamatos és problémamentes volt. 

Az összes pénzforgalmi bevétel az év folyamán 10,7 M Ft volt. A működési bevétel 2,1 M Ft, a támogatásértékű működési bevétel 1,1 M Ft, a kölcsön visszatérülés 2,1 M Ft volt, két nonprofit szervezettől 4,3 M Ft támogatást kapott a Hivatal. Tárgyi eszköz értékesítésből 1,1 M Ft bevétel keletkezett. A pénzforgalom nélküli bevétel – az előirányzat-maradvány igénybevétele – 271,4 M Ft volt. A Hivatalnak behajthatatlan követelése nem volt. 
A működési bevételek felesleges tárgyi eszköz és készletértékesítésből, különböző szervezetek utazási költségtérítéseiből, a dolgozók térítéseiből tevődtek össze. A bevételek legnagyobb részét – 96,2%-át - továbbra is az előirányzat-maradvány igénybevétele tette ki. 

Az előző évi előirányzat-maradványból (271,4 M Ft) a Hivatal 4,8 M Ft-ot fizetett be a központi költségvetésbe, intézményi beruházásokra 35,3 M Ft-ot, működési kiadásokra 47,5 M Ft-ot fordított, ebből személyi juttatás 8,3 M Ft volt. A 2010-re áthúzódó kötelezettségvállalással terhelt maradvány 183,8.M Ft. 

Az OBH-nál 2009-ben 287,9 M Ft előirányzat-maradvány keletkezett. A maradványból jogszabály alapján visszafizetendő munkaadókat terhelő járulék 17,4 M Ft, a kötelezettségvállalás nélküli maradvány 37,9 M Ft. Kötelezettségvállalással lekötött előirányzat-maradvány 232,6 M Ft, ebből intézményi beruházás 19,5 M Ft, felújítási kiadás 170,0 M Ft, dologi kiadás 35,5 M Ft, személyi juttatás és járulékai 7,6 M Ft. 

A kötelezettségvállalás nélküli maradványt (37,9 M Ft) visszahagyásra javasolta a fejezet. A székház jogi helyzetének rendezése befejeződött, a Magyar Nemzeti Vagyonkezelő Zrt. tájékoztatása alapján a felújítási munkák előkészületei megkezdődhetnek, a maradvány összegével a felújítási munkák költségeihez kívánna az OBH hozzájárulni, ily módon optimalizálva a várható kiadásokat. 

2. cím 1. alcím Fejezeti egyensúlyi tartalék

A fejezetnél megképzett egyensúlyi tartalék 5,8 M Ft volt, melyet teljes egészében a fejezet intézményéhez (1. cím) módosított be az év folyamán felhasználásra. 

Budapest, 2010. május 7.

Dr. Szabó Máté
az állampolgári jogok országgyűlési biztosa